55-årig mand fundet i god behold.

En 55-årig mand, der onsdag aften forlod sit hjem i Aalborg for at løbe en tur, er nu fundet i god behold. Nordjyllands Politi har siden torsdag morgen ledt efter manden med både hunde og helikopter, og eftersøgningen har nu båret frugt. Den 55-årige motionsløber tog onsdag aften ud på en løbetur, men da han ikke var hjemme til sædvanlig tid, blev hans samlever nervøs og alarmerede omkring klokken to i nat politiet. Der er ikke nogen meldinger om, hvad den 55-årige har foretaget sig i løbet af natten, eller hvor han blev fundet.